
1.
A GYÓGYSZER NEVE

Remotiv extra 500 mg filmtabletta

2.
MINŐSÉGI ÉS MENNYISÉGI ÖSSZETÉTEL

500 mg közönséges orbáncfű száraz kivonat (Hyperici herbae extractum siccum) (4-7:1), ami megfelel 0,5-1,5 mg (0,10-0,30%) összhipericinnek filmtablettánként.

Kivonószer: 57,9% V/V etanol

A segédanyagok teljes listáját lásd a 6.1 pontban.

3.
GYÓGYSZERFORMA

Filmtabletta: rózsaszínű, hosszúkás alakú, mindkét oldalukon domború felületű, jellemző illatú, film-bevonatú tabletták. Törési felület: barnás-zöldes, pettyes. Hosszúsága kb. 18 mm, magassága kb. 6 mm.
4.
KLINIKAI JELLEMZŐK

4.1
Terápiás javallatok

Enyhe depresszió, olyan tünetekkel, mint nyomott, vagy labilis hangulat, belső feszültség, nyugtalanság, feszültségérzés, vagy stressz, és az ezekhez társuló elalvási vagy átalvási nehézségek.

4.2
Adagolás és alkalmazás

Adagolás:

Az ajánlott maximális 500 mg-os adagot nem szabad túllépni az egyéb gyógyszerekkel való interakciók alacsony kockázatának biztosítása érdekében.

Felnőttek:

Naponta 1 filmtabletta, melyet célszerű reggel vagy este, étkezés közben vagy azt követően, kevés folyadékkal bevenni.

Az antidepresszív hatás általában 10–14 napos gyógyszerszedés után mutatkozik. A terápia javasolt időtartama 4–6 hét. Kedvező terápiás válasz esetén, orvosi javaslatra ennél hosszabb ideig tartó kezelés is lehetséges.

Idősek:

Idős pácienseknél dózismódosítás nem szükséges.

Gyermekek és 18 éven aluli serdülők: 
A készítmény alkalmazása ezekben a korcsoportokban nem javasolt (lásd 4.4 pont).

Máj- vagy vesebetegek:

Bár az orbáncfű kivonata évek óta használatban van, mindeddig nem készültek klinikai tanulmányok csökkent máj- vagy vesefunkciójú betegek körében. Ezért ezeknél a betegcsoportoknál a Remotiv extra 500 mg filmtabletta csak kellő körültekintéssel, orvosi felügyelet mellett alkalmazható.

4.3
Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.

· Ismert fényérzékenység.
· Antidepresszánsokkal és egyéb szerotonerg szerekkel való együttes alkalmazás.
4.4
Különleges figyelmeztetések és az alkalmazással kapcsolatos óvintézkedések

Gyermekek és 18 éven aluli serdülők számára a készítmény alkalmazása nem javasolt, mivel nem áll rendelkezésre elegendő tapasztalat a készítmény biztonságosságára vonatkozóan.

Bár az orbáncfű kivonata évek óta használatban van, mindeddig nem készültek klinikai tanulmányok csökkent máj- vagy vesefunkciójú betegek körében. Ezért ezeknél a betegcsoportoknál a készítmény csak a haszon/kockázat megfelelő értékelése után alkalmazható. 

A Remotiv extra 500 mg filmtabletta szedését bármely műtét előtt legalább 5 nappal abba kell hagyni, és a szedés újrakezdéséről a kezelőorvosnak kell döntenie. 

Rendkívül ritkán, főleg világos bőrűeknél, napfény (vagy szolárium) hatására napégéshez/szolárium okozta égéshez hasonló bőrpír (erythema) jelentkezhet. Ilyen tünetek észlelésekor a gyógyszer szedését fel kell függeszteni. 

A kezelés alatt a szemet és bőrt védeni kell a túlzott napsugárzástól.
4.5
Gyógyszerkölcsönhatások és egyéb interakciók

A Hypericum perforatum alkohollal való egyidejű alkalmazása esetén a kognitív funkciók beszűkülését nem tapasztalták.

A magas hiperforin-tartalmú orbáncfű-kivonatok interakcióival kapcsolatban rendelkezésre álló adatok egyrészt a citokróm P 450 rendszer (különösen a CYP3A4), másrészt a transzportfehérjék 
(P-glikoprotein, pl. digoxin) orbáncfű-kivonat általi indukcióját jelzik. Ez a komedikációban alkalmazott számos gyógyszer plazmakoncentrációjának csökkenéséhez és terápiás hatásának gyengüléséhez vezethet, vagy potenciálisan súlyos következményekkel is járhat – különösen a szűk terápiás tartományú hatóanyagok esetében. A Remotiv extra alacsony hiperforin-tartalmú Ze 117 gyári nevű orbáncfű-kivonatával folytatott három klinikai interakciós vizsgálat alapján kimutatható volt, hogy a citokróm P 450 rendszer által metabolizálódó, vagy a P-glikoprotein által transzportálódó 10 különböző gyógyszer farmakokinetikája nem változik klinikailag releváns módon (lásd az 5.1 Farmakodinámiás tulajdonságok pontot). Azonban nem zárható ki a potenciális kölcsönhatás olyan hatóanyagokkal, amelyek nem e három interakciós vizsgálatban vizsgált útvonalakon metabolizálódnak vagy szállítódnak.
Farmakodinámiás kölcsönhatások:

- antidepresszánsok és egyéb szerotonerg szerek (mint például buspiron, amitriptilin, nortripitilin, citaloprám, eszcitaloprám, fluoxetin, paroxetin, szertralin, triptánok, nefazodon, duloxetin, venlafaxin, L-triptofán, lítium, tramadol, linezolid és mások):
Az orbáncfű-készítményeket nem szabad szerotoninvisszavétel-gátló szerekkel vagy egyéb szerotonerg gyógyszerekkel együtt szedni. Szerotoninvisszavétel-gátló vagy más szerotonerg hatóanyagokkal együtt adva nagyon ritkán nemkívánatos hatások (szerotonin-szindróma) fordulhatnak elő autonóm diszfunkciókkal (például izzadás, tachycardia, hasmenés, láz), mentális (például izgatottság, tájékozódási zavar) és motoros elváltozásokkal (például tremor, myoklonia).

4.6
Termékenység, terhesség és szoptatás

Nem állnak rendelkezésre klinikai adatok terhesség során történt alkalmazásáról. A kontrollált körülmények között folytatott állatkísérletekben azonban sem direkt, sem pedig indirekt toxicitást nem írtak le, amely az embrionális vagy magzati fejlődést befolyásolná. Az emberre vonatkozó potenciális rizikó nem ismert.

Az sem ismert, hogy a Remotiv extra összetevői bejutnak-e az anyatejbe. Terhesség és szoptatás alatti kezeléssel kapcsolatban orvosi konzultáció szükséges.
Mindezek miatt terhes vagy szoptató nőknek a készítmény alkalmazása nem ajánlott.

4.7
A készítmény hatásai a gépjárművezetéshez és a gépek kezeléséhez szükséges képességekre 

19 egészséges önkéntes részvételével folytatott vizsgálat során a Remotiv extra szedése nem befolyásolta ezeket a képességeket.

Mindazonáltal, a meglévő alapbetegség, vagy az ismert mellékhatások kedvezőtlenül befolyásolhatják a reakciókészséget, illetve a gépjárművezetéshez vagy egyéb balesetveszéllyel járó munkához szükséges képességeket. A döntést a kezelőorvosnak kell meghoznia az egyéni érzékenység alapján.
4.8
Nemkívánatos hatások, mellékhatások

Ebben a pontban a mellékhatások gyakoriságát az alábbiak szerint jelöljük:
Nagyon gyakori ((1/10)

Gyakori ((1/100 – <1/10)

Nem gyakori ((1/1000 – <1/100)

Ritka ((1/10 000 – <1/1000)

Nagyon ritka (<1/10 000)

Nem ismert (a gyakoriság a rendelkezésre álló adatokból nem állapítható meg).
Az orbáncfű-kivonattal történt kezelés során tapasztalt mellékhatások gyakorisága megegyezik a placeboadagolás során észleltekkel. 

Idegrendszeri betegségek és tünetek:

Gyakori (8%): szájszárazság,

Ritka (1-2%): fejfájás, izzadás, gyengeség.

Nagyon ritka (<1%): szédülés.

Egyéb antidepresszívumokhoz hasonlóan, az orbáncfű-kivonat szedését követően néhány esetben hipománia vagy mánia tünetei alakultak ki.

Emésztőrendszeri betegségek és tünetek:

Gyakori (4-6%): gyomor-, és bélrendszeri panaszok.

A bőr és a bőr alatti szövet betegségei és tünetei: 

Az orbáncfű potenciálisan fényérzékenységet okoz. Erythema esetén a kezelés felfüggesztése, és a bőrtünetek orvosi vizsgálata szükséges.

Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.
4.9
Túladagolás

Nincs klinikai adat túladagolásról. Jelentősebb túladagolásnál a fent említett mellékhatások intenzitásának növekedésére, továbbá a fokozott fényérzékenységre is számítani kell.

Ilyen esetben napozás vagy egyéb UV-sugárzás, pl. szolárium, legalább 1–2 hétig kerülendő.

5.
FARMAKOLÓGIAI TULAJDONSÁGOK

5.1 
Farmakodinámiás tulajdonságok

Farmakoterápiás csoport: egyéb antidepresszánsok


ATC: N06AX99

Gyógynövényi eredetű antidepresszívum.

Hatásmechanizmus:

Állatkísérletek alapján a klinikai hatás a noradrenalin, a szerotonin és a dopamin preszinaptikus neuronokba történő újrafelvétele (re-uptake) gátlásának tulajdonítható.

In vitro sejtkísérletek a központi β-adrenerg receptorok down-regulációját mutatják.

5.2
Farmakokinetikai tulajdonságok

Ismereteink jelenlegi állása szerint a hatóanyagnak a teljes extraktumot tartjuk, amely összetételét tekintve egy komplex rendszer. Az orbáncfű extraktum számos fitokémiai összetevőt tartalmaz, amelyek közül leggyakrabban a hipericint használják a farmakokinetika meghatározására szolgáló markerként.

Férfiakon folytatott vizsgálat során 250 mg, vagy 500 mg (1 db Remotiv extra 500 mg filmtabletta) Ze117 kivonat bevételét követően a hipericin plazma-csúcskoncentrációja 0,67 µg/l és 1,3 µg/l, a tmax érték 7,1 óra, valamint 7,0 óra volt. Az alkalmazott 250 mg, illetve 500 mg (1 db Remotiv extra 500 mg filmtabletta) Ze117 kivonat adagolása mellett a hipericin felezési idejét 21,4 és 24,6 órának mérték. 

A hipericin disztribúciójára, metabolizmusára és eliminációjára vonatkozó további vizsgálatok mindeddig nem történtek, mint ahogyan az orbáncfű-kivonat terápiás szempontból releváns szubsztanciáinak pontos meghatározása is hiányzik még.

Klinikai farmakokinetikai interakciós vizsgálatokból származó információk

Klinikai kölcsönhatás vizsgálat 7 gyógyszer és a citokróm P450, valamint P-glikoprotein transzporter koktéljával:

Egy klinikai interakciós vizsgálatban a Ze 117-nek 7 gyógyszerre gyakorolt hatását vizsgálták 20 alanyon. A Ze 117 nem mutatott klinikailag jelentős kölcsönhatásokat az 50 mg koffein (CYP1A2), 75 mg bupropion·HCl (CYP2B6), 10 mg flurbiprofén (CYP2C9), 10 mg omeprazol (CYP2C19), 10 mg dextrometorfán (CYP2D6), 1 mg midazolám (CYP3A4) és 25 mg fexofenadin (P-glikoprotein) farmakokinetikájában.

Klinikai kölcsönhatás vizsgálatok orális hormonális fogamzásgátlókkal és a citokróm P450-nel:

A Ze 117 hatását egy 0,02 mg etinilösztradiolt (CYP3A4) és 0,15 mg dezogesztrelt (CYP2D6, CYP2C19) tartalmazó orális hormonális fogamzásgátlóra vizsgálták 16 egészséges női alanyon, és a farmakokinetikai vizsgálatok alapján nem mutattak ki klinikailag jelentős kölcsönhatásokat a fogamzásgátló hatóanyagaival.

Klinikai kölcsönhatási vizsgálat digoxinnal és a PGP transzporterrel:

A Ze 117 induktív hatását a P-glikoprotein transzporterre 17 egészséges alanyon vizsgálták a digoxin farmakokinetikai paraméterei alapján. Hét alanyt kezeltek Ze 117-tel és 10 alanyt placebóval. Nem volt szignifikáns különbség a Ze 117-tel és a placebóval kezelt alanyok között a digoxin farmakokinetikáját illetően.
5.3
A preklinikai biztonságossági vizsgálatok eredményei

A Ze 117 extraktummal végzett preklinikai mutagenitási, embriotoxicitási és teratogenitási vizsgálatokban nem találtak humán szempontból kockázati tényezőként értékelhető adatot.

6.
GYÓGYSZERÉSZETI JELLEMZŐK

6.1
Segédanyagok felsorolása

Tablettamag: mikrokristályos cellulóz, kroszkarmellóz-nátrium, makrogol 6000, magnézium-sztearát, vízmentes kolloid szilícium-dioxid.

Filmbevonat: sztearinsav, mikrokristályos cellulóz, hipromellóz, titán-dioxid (E171), vörös vas-oxid (E172), makrogol 20 000.
6.2
Inkompatibilitások

Nem értelmezhető.

6.3
Felhasználhatósági időtartam

2 év
6.4
Különleges tárolási előírások

Legfeljebb 25°C-on, az eredeti csomagolásban tárolandó.

6.5
Csomagolás típusa és kiszerelése

10 db, 20 db, 30 db, 40 db, 60 db filmtabletta színtelen, átlátszó PVC/PE/PVDC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.
Megjegyzés: keresztjelzés nélkül

Osztályozás: I. csoport

Orvosi rendelvény nélkül is kiadható gyógyszer (VN).

7.
A FORGALOMBA HOZATALI ENGEDÉLY JOGOSULTJA

Phytotec Hungária Bt.
1026 Budapest, Szilágyi Erzsébet fasor 61.

8.
A FORGALOMBA HOZATALI ENGEDÉLY SZÁMA(I) 

OGYI-T-9072/01
(30 db)

OGYI-T-9072/02
(60 db)

OGYI-T-9072/03
(20 db)

OGYI-T-9072/04
(40 db)

OGYI-T-9072/05
(10 db)

9.
A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2006. június 8.
A forgalomba hozatali engedély legutóbbi megújításának dátuma: 2009.szeptember 21.
10. 
A SZÖVEG ELLENŐRZÉSÉNEK DÁTUMA
2026. augusztus 31.

